tartuNLP/wikipedia-smugri-20251201 huggingface dataset:
Stephen Wiltshire

Stephen Wiltshire (s. 24. huhtikuuta 1974 Lontoo, Englanti) on arkkitehtuuriin erikoistunut taiteilija, joka on diagnosoitu autistiksi. Wiltshire syntyi Lontoossa, mutta hänen vanhempansa ovat Karibialta. Hänellä on erikoinen kyky piirtää kaupunkimaisemia vain lyhyen kertakatselun jälkeen. Hän on savant, yksi noin sadasta erityislahjakkaasta autistista.
Lapsuus.
Wiltshire ei puhunut varhaislapsuudessa, ja kolmevuotiaana hänellä diagnosoitiin Kannerin oireyhtymä. Hänen isänsä kuoli samana vuonna moottoripyöräonnettomuudessa. Viisivuotiaana Stephen meni lontoolaiseen Queensmillin kouluun, jossa hänen kiinnostuksensa piirtämiseen tuli ilmi. Hän alkoi ilmaista itseään piirtämällä. Kahdeksanvuotiaana hän alkoi piirtää kuvitteellisia maanjäristyksen jälkeisiä kaupunkimaisemia ja autoja. 
Opettajat alkoivat kannustaa Wiltshirea piirtämisessä, ja heidän avullaan hän vähitellen yhdeksänvuotiaana oppi puhumaan. Kymmenvuotiaana hän piirsi sarjan Lontoon maamerkkejä, yhden kutakin kirjainta kohti, ja nimitti sen "Lontoon aakkosiksi".
Vuonna 1987 Wiltshire oli mukana BBC:n ohjelmassa "The Foolish Wise Ones". Kokoelma hänen töitään julkaistiin samana vuonna nimellä "Drawings". Wiltshire voi katsoa kohdetta kerran ja piirtää siitä sitten hyvin tarkan ja yksityiskohtaisen kuvan. Hän on piirtänyt koko Lontoon keskustan tehtyään helikopterimatkan sen yllä. Hän tekee myös kuvitteellisia maisemia, kuten piirroksen St. Paulin katedraalista liekkien keskellä. Vuonna 2003 hänen töistään järjestettiin retrospektiivinen näyttely Orleans House -galleriassa Twickenhamissa Lontoossa.
Wiltshiren työstä on tehty useita televisiodokumentteja. Neurologi Oliver Sacks on kirjoittanut hänestä luvun "Prodigies" kirjassaan "An Anthropologist on Mars". 
Wiltshiren piirustuksista julkaistuja kirjoja ovat "Drawings" (1987), "Cities" (1989), "Floating Cities" (1991) ja "Stephen Wiltshire's American Dream" (1993). 
Vuosina 1995–1998 Wiltshire opiskeli lontoolaisessa taidekoulussa City and Guilds of London Art School Lambethissa Etelä-Lontoossa.
Toukokuussa 2005 Wiltshire teki pisimmän panoraamatyönsä ulkomuistista Tokiossa, jossa hän piirsi kymmenmetriselle kankaalle seitsemän päivää tehtyään lyhyen helikopterilennon kaupungin yläpuolella. Hän on sittemmin kiertänyt piirtämässä eri puolilla maailmaa.
Vuonna 2006 Stephen Wiltshire palkittiin kunniamerkillä Member of the Order of the British Empire taiteen hyväksi tekemästään työstä. Hän avasi syyskuussa 2006 oman gallerian Lontoon Pall Mallin varrella olevassa Royal Opera Arcadessa.
FAIR

Fairness &amp; Accuracy In Reporting (FAIR) on yhdysvaltalainen järjestö, joka analysoi mediaa kriittisesti vasemmistolaisesta näkökulmasta. Vasemmistoaktivisti Jeff Cohen perusti järjestön vuonna 1986 ja sen tukikohta on New Yorkissa. Järjestö kuvailee itseään "sensuurin vastaiseksi" ja kertoo puolustavansa toimittajia, jos heitä pyritään vaientamaan. FAIR tekee yhteistyötä sekä toimittajien että aktivistien kanssa.
Näkemys kunnollisesta journalismista.
FAIR:in mukaan kriittinen ja aggressiivinen media on elintärkeä hyvin informoidussa demokratiassa. Ongelmaksi muodostuu FAIR:in mukaan valtavirtamedian hampaattomuus politiikan ja talouden vallanpitäjiä kohtaan, joita median tulisi tarkkailla. FAIR:in mukaan näkökulmien määrä valtavirtamediassa on rajattu. Korporatiivisen median uutisointi mainostulojen kasvattaminen mielessä on järjestön mukaan uhka itsenäiselle journalismille. Tähän haasteeseen vastaamiseksi perustettiin FAIR. Tarkoituksena on vahvistaa itsenäistä ja ei-kaupallista kriittistä journalismia.
Kritiikkiä FAIR:ia kohtaan.
Vuonna 1990 New York Timesin Walter Goodman kirjoitti artikkelin FAIR:ista ja Accuracy in Media -järjestöstä. Hänen mukaansa järjestöjen esittämä kritiikki on aina provokatiivista ja tendenssimäistä. Goodmanin mukaan FAIR:in ennakkoluulot keskittyvät lähinnä oikeistoon.
Kommentteja FAIR:ista FAIR:n omalta sivustolta.
"Mainostan FAIR:ia minne tahansa menenkin. Se on yksi tärkeimmistä demokratiaa edistävistä projekteista USA:ssa."
—Barbara Ehrenreich
"Mitä FAIR-yhteisö - ja painotuksen tulisi olla sanassa yhteisö - on saavuttanut näiden vuosien aikana on melko merkittävää. On paljon ihmisiä, ja minä yhtenä heistä, jotka odottavat innolla mitä tuleman pitää, oivaltavia tarkennuksia, informaatiota, yleistä valaistumista, mitä epäilemättä on edessämme. Haluaisin onnitella yhteisöä upeista saavutuksista ja toivon että monet muut tuntevat rohkaisun liittyä tähän laajalti tärkeään työhön."
—Noam Chomsky
"FAIR toimii yksinään, ikään kuin demokraattisen journalismin puolustajana. En voi edes kuvitella mitä tekisimme ilman sitä."
—Robert W. McChesney
Kongon tasavallan jalkapallomaajoukkue

Kongon tasavallan jalkapallomaajoukkue edustaa Kongon tasavaltaa jalkapallon miesten maajoukkuekilpailuissa. Sitä hallinnoi Kongon tasavallan jalkapalloliitto.
Kongon tasavallan maajoukkue ei ole selviytynyt kertaakaan MM-kilpailujen lopputurnaukseen. Afrikan-mestaruuskilpailujen lopputurnauksessa joukkue esiintyi ensimmäisen kerran Etiopian kisoissa 1968, jolloin se putosi jatkosta ensimmäisellä kierroksella.
Kamerunin kisoissa 1972 Kongo voitti Afrikan-mestaruuden. Sijoituttuaan alkulohkossaan toiseksi se kukisti välieräottelussa Kamerunin 1–0 ja loppuottelussa Malin 3–2. Egyptin kisoissa 1974 Kongon tasavalta voitti alkulohkonsa. Välieräottelussa se hävisi Sambialle jatkoajan jälkeen 2–4 ja pronssiottelussa Egyptille 0–4 sijoittuen neljänneksi.
Voitto 2007, toinen 2008, kolmas 2003
Voitto 1990, toinen 1984, 1985, kolmas 1986, 1988
Toinen 1976, 1981, kolmas 1987
Poolo kesäolympialaisissa 1936

Poolo palasi olympialaisten ohjelmaan Berliinin kesäolympialaisissa 1936, jolloin lajia pelattiin 3.–8. elokuuta. Poolossa ei ollut kisattu olympiatasolla kaksissa edellisissä olympialaisissa, Amsterdamissa vuonna 1928 eikä Los Angelesissa vuonna 1932. Berliinin olympiakisat jäivät myös viimeisiksi olympialaisiksi, joissa poolo oli mukana.
Mitalistit.
HUOMIO:KOK:n olympiamitalistitietokanta näyttää mitalisteiksi ainoastaan pelaajat, jotka pelasivat turnauksessa ainakin yhden ottelun. Varamiehiä ei ole listattu mitalistien joukkoon.
Osallistujat.
Jokainen valtio sai osallistua olympialaisten poolokilpailuun lähettämällä yhden, maksimissaan kahdeksan hengen joukkueen. Yhteensä 21 poolonpelaajaa viidestä eri maasta pelasi Berliinin olympiapoolossa ainakin yhden ottelun. Alla olevien joukkueiden pelaajissa mukana myös varamiehet.
The War on Democracy

The War on Democracy on palkittu dokumenttielokuva. Se julkaistiin 15. kesäkuuta 2007 Englannissa.
Dokumentissa journalisti John Pilger käy läpi Latinalaisen Amerikan poliittista tilannetta ja historiaa. Hän kuvaa elokuvassa Venezuelaa, Chileä ja Boliviaa ja analysoi Yhdysvaltain roolia näiden maiden historiassa. Elokuvassa Pilger esittää Bushin hallinnon yrittäneen kaataa Hugo Chavezin hallinnon tukemalla vallankaappausta vuonna 2002. Lisäksi Pilger analysoi CIA:n roolia Augusto Pinochetin valtaannousussa Chilessä 1973 ja School of the Americasin roolia kuolemanpartioiden kouluttajana ja tukijana Latinalaisen Amerikan eri maissa.
Elokuva esitettiin mm. Cannesin ja Glasgown elokuvajuhlilla 2007.
Karvetin koulu

Karvetin koulu on Naantalissa, Karvetin kaupunginosassa sijaitseva vuonna 1985 valmistunut alakoulu. Koulussa on noin 200 oppilasta, yhdessätoista perusopetusryhmässä. Näin ollen yhdellä luokalla on keskimäärin 18 oppilasta. Karvetin koulussa on myös opetusta erityistä tukea tarvitseville kommunikaatiovaikeuksisille lapsille ja kolme erityisluokanopettajaa jotka ohjaavat pienryhmiä.
Koulussa on 511 m² liikuntasali, koripallokenttä ja välittömässä läheisyydessä lämmitettävä tekonurmikenttä. Koulua laajennettiin vuosina 2008-2009, jolloin laajennusosaan tuli uusia luokkatiloja, terveydenhoitajan ja kiinteistönhoitajan tilat sekä tekonurmen käyttäjien pukuhuonetilat. Hankkeen kustannukset olivat 2,8 miljoonaa euroa.
Karvetin koulun keittiö valmistaa oman koulun lisäksi Karvetin päiväkodin, Tammiston päiväkodin, Nuhjalan päiväkodin, Isotalontien ryhmäperhepäiväkodin sekä Karvetin varahoitokodin ateriat.
Karvetin koululla on järjestetty vuosina 2006 ja 2008 footbagin Suomen-mestaruus-kilpailut sekä vuonna 2004 verkkofootbagin kaksinpelin SM-kisat.
Jim Barry

Jim Barry (7. maaliskuuta 1870 Chicago, Illinois – 4. huhtikuuta 1943 Chicago) oli yhdysvaltalainen kärpässäsrjan ammattinyrkkeilijä.
Jim Barry on siitä erikoinen nyrkkeilijä, ettei hänelle kirjattu yhtään tappiota ammattilaisena, mutta hän sai pysyvän aivovaurion vuonna 6. joulukuuta 1897 otellessaan Walter Crootia vastaan Lontoossa. Tämän jälkeen hän ei nyrkkeillyt. Kaiken kaikkiaan hänelle kirjattiin 70 voittoa ja 9 tasapeliä 81 ammattilaisottelusta.
Vuonna 2000 Barry valittiin International Boxing Hall of Fameen.
Pilkkaminivetti

Pilkkaminivetti ("Pericrocotus flammeus") on Etelä- ja Kaakkois-Aasiassa sekä Kiinassa tavattava käpinkäisiin kuuluva varpuslintu. 
Koko ja ulkonäkö.
Kooltaan pilkkaminivetti on noin 21 cm. Aikuisen koiraan pää, kurkku, yläselkä ja pyrstö ovat mustat, lukuun ottamatta uloimpia pyrstösulkia, jotka ovat punaiset. Pitkähköt siivet ovat mustat ja niissä on kaksi punaista raitaa. Vatsan väri vaihtelee punaoranssista helakanpunaiseen. Naaras on vihertävän harmaa selästään. Otsa, vatsa ja kaksi siipijuovaa ovat väriltään keltaiset. Nuoret linnut muistuttavat väritykseltään naarasta. 
Levinneisyys ja elinympäristö.
Pilkkaminivettiä tavataan osassa Intian niemimaata, Malaijien saaristossa sekä Kiinan kaakkoisosissa. Pilkkaminivetit elävät avoimissa trooppisissa metsissä, mutta niitä voi tavata myös puistoissa ja puutarhoissa.
Lisääntyminen ja ravinto.
Pilkkaminivetin pesintäkausi kestää huhtikuusta heinäkuuhun, tosin aika vaihtelee hieman alueittain. Pesän se rakentaa puuhun pienistä oksanpätkistä, jotka se kiinnittää toisiinsa hämähäkinseitin avulla. Naaraspilkkaminivetti munii kahdesta neljään vaaleanvihreää pilkullista munaa. Vain naaras hautoo munia, mutta poikasten ruokkimisesta vastaa myös koiras.
Ravintonaan pilkkaminivetit käyttävät hyönteisiä ja hämähäkkejä. Laji pelottaa hyönteiset lehdiltä lentoon heiluttamalla voimakkaasti siipiään ja nappaa ne ilmasta. Laji voi myös etsiä ravintoa puiden lehvästön seasta.
Sudanin jalkapallomaajoukkue

Sudanin jalkapallomaajoukkue edustaa Sudania jalkapallon miesten maajoukkuekilpailuissa. Sitä hallinnoi Sudanin jalkapalloliitto.
Sudanin maajoukkue ei ole selviytynyt kertaakaan MM-kilpailujen lopputurnaukseen. Olympiakisojen jalkapalloturnauksessa Sudan oli mukana Münchenissä 1972, jossa se hävisi Burmalle 0–2, Neuvostoliitolle 1–2 ja Meksikolle 0–1 jääden alkulohkossaan viimeiseksi.
Sudan saavutti pronssia ensimmäisissä Afrikan mestaruuskilpailuissa, kotikisoissaan 1957. Turnaukseen osallistui vain kolme joukkuetta ja Sudan hävisi ainoassa ottelussaan Egyptille 1–2. Egyptin kisoissa 1959 Sudan saavutti hopeaa. Tälläkin kertaa mukana oli vain kolme joukkuetta: Sudan voitti Etiopian 1–0, mutta hävisi Egyptille 1–2. Ghanan kisoissa 1963 Sudan voitti alkulohkonsa selviytyen loppuotteluun, jonka se hävisi Ghanalle 0–3. Kotikisoissaan 1970 Sudan voitti Afrikan mestaruuden. Sijoituttuaan alkulohkossaan toiseksi se voitti välieräottelussa Egyptin jatkoajan jälkeen 2–1 ja loppuottelussa Ghanan 1–0. Pudottuaan vuosien 1972 ja 1976 kisoissa ensimmäisellä kierroksella Sudan ei esiintynyt Afrikan mestaruuskilpailujen lopputurnauksessa ennen kuin vasta Ghanan kisoissa 2008, joissa se jäi alkulohkossaan viimeiseksi. Päiväntasaajan Guinean ja Gabonin isännöimissä 2012 kisoissa Sudan eteni puolivälieräotteluun, jonka hävisi Sambialle 0–3.
Mestari 1980, 2006, 2007
Toinen 1990, 1996 (b-joukkue)
Kolmas 1996, 2004
Luokkakokous (kappale)

Luokkakokous on Maija Vilkkumaan kappale, joka julkaistiin 30. elokuuta 2008 toisena singlenä hänen viidenneltä studioalbumiltaan "Superpallo". Se nousi Suomen virallisen radiosoittolistan sijalle 18.
Kappaleen musiikkivideon on ohjannut Misko Iho. Siinä Vilkkumaan nähdään viettävän luokkakokousta.
Gregory A. Boyd

Gregory A. "Greg" Boyd (s. 1957) on yhdysvaltalainen pappi ja teologi. Hän oli ateisti, kunnes kääntyi kristinuskoon vuonna 1974. Hän on tullut tunnetuksi useista kristinuskoa käsittelevistä kirjoistaan, joiden joukossa ovat "Jeesus median myllyssä" ja "Epäilijän kirjeet: isän ja pojan väittelyä uskosta". "Lord or Legend?: Wrestling with the Jesus Dilemma" on hänen ja Paul Rhodes Eddyn yhteistyön tulosta. 
Boyd valmistui Minnesotan yliopistosta 1979, Yalen Divinity Schoolista 1982 ja Princetonin teologisesta seminaarista 1988. Hänestä tuli Bethelin yliopiston teologian professori. Hän on myös Woodland Hills Churchin vanhempi pastori ja Christus Victor Ministries -järjestön perustaja.
Svenska Basketligan -kausi 2008–2009

Svenska Basketligan 2008–2009 oli 17:s kausi kun sarjaa pelattiin nykyisellä nimellään. Viime kauden mestarina kauteen lähti Solna Vikings, jonka riveissä pelaa Juha Sten. Toinen suomalainen sarjassa oli Aki Ulander, joka edusti Sundsvall Dragonsia. Sarjassa oli myös kaksi suomalaista valmentajaa: Pekka Salminen (Solna Vikings) ja kesken kauden Borås Basketiin siirtynyt Lars Ekström. Sarjan voitti Ulanderin edustama Sundsvall Dragons.
Henkilökohtaiset tilastot.
Runkosarjan parhaat pelaajat tilastollisesti.
Palkinnot.
Vuoden hyökkääjä.
 Lesli Myrthil, (Solna Vikings)
Vuoden takamies.
 Thomas Jackson (Uppsala Basket)
Vuoden sentteri.
 Johan Åkesson (Helsingborg Basket)
Vuoden puolustuspelaaja.
 Juha Sten, (Solna Vikings)
Vuoden valmentaja.
 Pekka Salminen, (Solna Vikings)
Vuoden organisoija.
Uppsala Basket
Andrejevin heijastus

Andrejevin heijastus on puhtaassa normaalijohde-suprajohderajapinnassa tapahtuva prosessi, jossa suprajohteen energia-aukkoa pienemmän energian omaava elektroni (fermienergian yläpuolella oleva kvasihiukkaseksitaatio) heijastuu takaisin normaalijohteeseen aukkona (fermienergian alapuolella oleva kvasihiukkaseksitaatio). Tuloksena prosessista suprajohteeseen syntyy Cooperin pari. Andrejevin heijastus on saanut nimensä venäläisen fyysikon Aleksander F. Andrejevin mukaan.
Andrejevin heijastus selittää, miksi suprajohteet, joilla on ääretön sähkönjohtavuus, ovat tavattoman huonoja lämmönjohteita. Prosessissa varaus siirtyy normaalijohteesta suprajohteeseen, mutta kvasihiukkasten kuljettama energia (entropiavirta) heijastuu liitoksesta takaisin normaalijohteeseen.
Andrejevin heijastuksen luoma elektroni-aukkokorrelaatio saa aikaan suprajohtavan läheisyysilmiön, jonka ansiosta normaalijohteessa lähellä normaali-suprajohderajapintaa voidaan havaita suprajohtavia ominaisuuksia.
Zoli Ádok

Zoli Ádok (Ádok Zoltán, s. 22. maaliskuuta 1976 Szeged) on unkarilainen laulaja, näyttelijä ja tanssija.
Ádok suoritti tanssiopinnot Pécsissä ja aloitti uransa vuonna 2000 Le Dance Contemporary Dance Music Companyssa. Tämän jälkeen hän kiersi maailmaa tanssijana ja musikaalinäyttelijänä, esiintyen muun muassa musikaaleissa "Fame" ja "Cats". Kotimaassaan hän on ollut mukana Andrew Lloyd Webberin "Amazing Technicolor Dreamboat" -musikaalissa. Vuonna 2008 hän julkaisi debyyttialbuminsa "Tánclépés (Dance With Me)".
Ádok edusti Unkaria Eurovision laulukilpailussa 2009 kappaleella ”Dance with Me” sijoittuen semifinaalissa 15:nneksi 16 pisteellä eikä näin ollen päässyt kilpailun finaaliin.
Marc Forster

Marc Forster (s. 30. marraskuuta 1969 Illertissen, Länsi-Saksa) on saksalainen elokuvaohjaaja. Hänet tunnetaan parhaiten elokuvan "007 Quantum of Solace" ohjauksesta.
Forster oli ehdolla Golden Globe -palkinnon saajaksi parhaasta ohjauksesta elokuvasta "Finding Neverland – tarinan lähteillä".
Stéphane Courtois

Stéphane Courtois (s. 25. marraskuuta 1947) on ranskalainen historioitsija.
Courtois toimii vanhempana tutkijana Centre National de la Recherche Scientifiquessa (CNRS), Université Paris-Nanterressa. Hän on myös aikakauslehti "Communismen" päätoimittaja.
Courtois on kommunismin kriitikko ja entinen maoisti, joka tuli maailmanlaajuisesti tunnetuksi "Kommunismin mustan kirjan" päätoimittajana. Kirjaa myytiin miljoonia kappaleita useilla eri kielillä.
Onin piirikunta

Onin piirikunta () on piirikunta Ratša-Letškhumi ja Kvemo Svanetin hallintoalueella Georgiassa. Piirikunnassa on noin 6 130 asukasta (2014) ja sen pinta-ala on 1 712 neliökilometriä. Historiallisesti Onin alue on osa Ratšaa. Piirikunnan keskus on Onin kaupunki, joka sijaitsee Rioni-joen vasemmalla rannalla syvässä laaksossa yli 800 metriä merenpinnan yläpuolella.
Onissa ja sen ympäristössä on useita historiallisia monumentteja, mukaan lukien keskiaikaisten linnoitusten raunioita ja kirkkoja. Suosittu kylpylä, Šovi, sijaitsee noin 30 kilometrin päässä Onista Suuren Kaukasuksen etelärinteillä.
AK-103

Kalašnikov-103 eli AK-103 on uudempi malli perinteisestä venäläisestä AK-47 rynnäkkökivääristä.
Aseen ostajiin kuuluvat liittovaltion vartiopalvelu ja rikosseuraamusvirasto.
Venäjän valtio teki sopimuksen Venezuelan kanssa sadantuhannen aseen toimittamisesta Venezuelan armeijalle vuonna 2006 ja oikeudesta valmistaa lisenssillä 50 000 kivääriä vuodessa vuodesta 2010 alkaen.
Tsutomu Yamaguchi

Tsutomu Yamaguchi ( "Yamaguchi Tsutomu", 16. maaliskuuta 1916 – 4. tammikuuta 2010) oli japanilainen mies, joka selvisi sekä Hiroshiman että Nagasakin pommituksista. Hänet oli jo todettu hibakushaksi (Hiroshiman tai Nagasakin ydinpommituksesta selvinnyt henkilö) Nagasakin pommituksesta, mutta 24. maaliskuuta 2009 Japanin hallitus varmisti Yamaguchin olleen myös aiemmassa, Hiroshiman pommituksessa.
Tausta.
6. elokuuta 1945 insinöörinä Mitsubishi Heavy Industriesin palveluksessa liikematkalla ollut Yamaguchi oli astumassa ulos raitiovaunusta, kun atomipommi Little Boy pudotettiin kaupunkiin kolmen kilometrin päässä hänestä. Räjähdys tuhosi hänen vasemman korvansa tärykalvon, sokeutti hänet väliaikaisesti ja aiheutti vakavia palovammoja hänen ylävartaloonsa. Hänet pantiin siteisiin palovammojen takia, ja hän kaljuuntui. Radioaktiivinen laskeuma aiheutti hänen vaimolleen myrkytyksen. Yamaguchi vietti yön ilmahyökkäyssuojassa ennen kuin palasi kotikaupunkiinsa Nagasakiin seuraavana päivänä. Paria päivää myöhemmin 9. elokuuta toinen pommi Fat Man pudotettiin Nagasakiin, mistä hän myös selvisi.
Myöhempi elämä.
Yamaguchi kärsi syövästä, jonka pommitukset saattoivat aiheuttaa. Hän kirjoitti 1980-luvulla kirjan kokemuksistaan ja oli vuonna 2006 mukana pommituksista selvinneitä käsittelevässä dokumentissa "Nijūhibaku" (”Kahdesti pommitettu”). Hän protestoi aktiivisesti ydinaseita vastaan. Hänellä oli kaksi tytärtä, Toshiko ja Naoko, sekä poika Katsutoshi, joka kuoli vuonna 2005. Yamaguchin vaimo kuoli vuonna 2008, ja hän itse kuoli 93-vuotiaana vatsasyöpään tammikuussa 2010.
Villikkala (Halikko)

Halikon Villikkala on kylä entisen Halikon kunnan alueella Salossa. Kylä sijaitsee 110-tien pohjoispuolella lähellä Jokikaustan aluetta. Villikkalassa sijaitsee vain kantatila Villikkala sekä siitä lohkottu maatila Iiaro.
Kylä sai vuoden 2009 kuntaliitoksessa etuliitteen "Halikon" Villikkala, jottei sitä sekoitettaisi Kiskossa sijainneeseen Vilikkalaan.
Valtaosa Villikkalasta on metsäistä kukkulamaastoa. Suurimmat mäet ovat Palomäki, Ukonmäki ja Rytömäki. Mäkien väliset laaksot ovat joko niittyä tai viljelysmaata. Alueen eteläosassa virtaa Seinärinoja, joka myöhemmin yhdistyy Purilanjokeen. Alueen tiestö on kapeaa hiekkatietä, joka tilojen välillä yhdistäen kylän Korvenpäähän ja Riikolaan.
Villikkala lienee asutettu jo varhaiskeskiajalla, sillä kylä kuului ns. suomalaisen vero-oikeuden piirin. Varhaisin maininta Villikkalasta on kuitenkin vuodelta 1540, jolloin se oli Joensuun kartanon tilus. Kylästä alettiin lohkoa torppia vasta 1900-luvun puolivälin jälkeen, jolloin itsenäistyivät Rytömäki, Härjämäki ja Iiaro. Myöhemmin on lohkottu vielä tilat Tuomisto ja Hirrenmäki, mutta Iiaroa lukuun ottamatta kaikki lohkotilat ovat nykyään hävinneet kylästä.
Aaro Miettinen

Aaro Miettinen () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisessa armeijassa. 
Perhetaustat.
Miettisen vanhemmat olivat maanviljelijä Nestor Miettinen ja Anna Liisa Tiirikainen.
Opinnot.
Miettinen kirjoitti ylioppilaaksi Kuopion klassillisesta lyseosta vuonna 1910 ja liittyi Savolaiseen osakuntaan. Opintojaan hän jatkoi Helsingin yliopiston filosofisen tiedekunnan maanviljelys-taloudellisella osastolla vuosina 1910–1915 ja suoritti metsänhoidon alkututkinnot. 
Jääkärikausi.
Miettinen työskenteli maanviljelysharjoittelijana ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 21. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui vuonna 1917 Polangenissa järjestetyille erikoiskursseille (pommarikurssi).
Suomen sisällissota.
Miettinen astui Suomen armeijan palvelukseen luutnantiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 1. Jääkärirykmentin 1. jääkäripataljoonan 2. komppaniaan. Hän otti osaa sisällissodan taisteluihin Lempäälässä ja Säiniöllä sekä Viipurissa. 
Sisällissodan jälkeinen aika.
Miettinen siirrettiin sisällissodan jälkeen 5. kesäkuuta 1918 alkaen Karjalan kaartin rykmenttiin. jossa hän toimi komppanianpäällikkönä eri komppanioissa. Hän hoiti myös satunnaisesti pataljoonan komentajan tehtäviä. Hänet siirrettiin 5. helmikuuta 1920 alkaen päälliköksi Käkisalmen Läänin rykmenttiin 9. komppaniaan. Käkisalmelta hänet komennettiin 6. huhtikuuta 1921 Yleisesikunnan topografikursseille, missä hän johti 30. kesäkuuta – 30. syyskuuta 1921 välisen ajan Helsingin linnoitusalueen kartoitustöitä. Käkisalmen Läänin rykmentistä hänet siirrettiin 20. huhtikuuta 1921 Savon jääkärirykmenttiin, missä hän toimi aluksi päällikkönä 6. komppaniassa ja 31. elokuuta 1921 alkaen niin ikään päällikkönä 3. konekiväärikomppaniassa. Konekiväärikomppaniasta hänet siirrettiin 21. helmikuuta 1922 lähtien päälliköksi 4. komppaniaan. Armeijasta Miettinen erosi 19. huhtikuuta 1922 ja työskenteli sen jälkeen maanmittarien apulaisena ja muissa vastaavissa töissä. Luottamustehtävistä mainittakoon kuuluminen jäsenenä vuonna 1920 Suomen ja Venäjän välisen Karjalankannaksen rajakomissioon. 
Talvi- ja jatkosota.
Miettinen osallistui talvisotaan toimistopäällikkönä Pohjois-Savon suojeluskuntapiirin esikunnassa ja talousupseerina Jalkaväkirykmentti 37:n 2. pataljoonassa. Välirauhan aikana hän toimi Jalkaväenkoulutuskeskus 5:ssä. Jatkosotaan hän osallistui komppanianpäällikkönä Jalkaväenkoulutuskeskus 12:ssa ja aluepäällikkönä Sortavalan ilmasuojelupiirissä vuoteen 1942 saakka, jolloin hänet vapautettiin palveluksesta.
Susanne Georgi

Susanne Georgi (s. 27. heinäkuuta 1976) on tanskalainen laulaja, joka asuu ja työskentelee Andorrassa. Hän edusti Andorraa Eurovision laulukilpailussa 2009 kappaleella "La teva decisió (Get a Life)", mutta ei päässyt semifinaalista läpi finaaliin. Georgi on tunnettu myös eurodance-duosta Me &amp; My, jossa hän laulaa yhdessä sisarensa Pernillen kanssa.
Jamie Campbell Bower

James Metcalfe "Jamie" Campbell Bower (s. 22. marraskuuta 1988 Lontoo, Britannia) on englantilainen näyttelijä, laulaja ja entinen malli. Hän on näytellyt muun muassa Anthony Hopen roolia Tim Burtonin elokuvassa "" ja Caius Volturia Stephenie Meyerin kirjasarjaan perustuvassa Twilight-elokuvasarjassa.
Tausta.
Lontoolainen Campbell Bower aloitti opiskelunsa Bedalesin sisäoppilaitoksessa, Hampshiressa ja on National Youth Music Theatren entinen oppilas. Hänen näyttelijänuransa alkoi, kun hänen ystävänsä suositteli häntä agentilleen. Ennen vuotta 2007 Campbell Bower työskenteli vielä täysipäiväisesti mallina lontoolaisen Select Model Managementin toimistossa.
Ura.
Campbell Bowerin ensimmäinen rooli oli BBC:n vuonna 2007 tuottamassa draamaelokuvassa "Illanistujaiset". Seuraavana vuonna Campbell Bower näytteli elokuvissa "RocknRolla" ja "Sotatalvi". Vuonna 2009 hän näytteli "The Prisoner"-sarjan uudelleenfilmatisoinnissa roolinimellä Number 11-12. ja Stephenie Meyerin "Houkutus"-kirjasarjan toiseen osaan perustuvassa elokuvassa "Twilight – Uusikuu", jonka ohjasi Chris Weitz. Kyseisessä elokuvassa hän näyttelee Voltureihin kuuluvaa vampyyriä Caiusta. Hän esitti samaa roolia elokuvassa "Twilight – Aamunkoi (osa 2)", jonka ensi-ilta oli syksyllä 2012. Vuonna 2010 Campbell Bower esitti nuorta Gellert Grindelwaldia Harry Potter -elokuvasarjan päättävissä elokuvissa "Harry Potter ja kuoleman varjelukset, osa 1" ja "osa 2". Vuonna 2013 Bower näytteli Jace Waylandia Cassandra Claren Varjojen kaupungit -romaanisarjan ensimmäiseen osaan perustuvassa elokuvassa ".
Yksityiselämä.
Campbell Bower oli lyhyen aikaa kihloissa näyttelijä Bonnie Wrightin kanssa. Kihlaus purkautui 2012. Sen jälkeen hänen sanotaan seurustelleen " -elokuvan kuvauksissa vastanäyttelijänään olleen Lily Collinsin kanssa.
Näyttelemisen lisäksi Cambell Bower laulaa "Counterfeit"-nimisessä yhtyeessä. Yhtyeen alkuperäinen nimi oli "The Darling Buds", mutta nimi muutettiin yhden jäsenen lähdettyä. Lisäksi 1990-luvulla oli olemassa suosittu samanniminen walesilainen rockyhtye "The Darling Buds".
Next Time

Next Time () on pohjoismakedonialainen miesduo, joka edusti Pohjois-Makedoniaa (tai tuolloista Makedonian tasavaltaa) Eurovision laulukilpailussa 2009 kappaleella "Neshto shto ke ostane". Yhtyeen jäseniä ovat kaksosveljekset Stefan Filipovski ja Martin Filipovski.
Ugandan jalkapallomaajoukkue

Ugandan jalkapallomaajoukkue edustaa Ugandaa jalkapallon miesten maajoukkuekilpailuissa. Sitä hallinnoi Ugandan jalkapalloliitto.
Ugandan maajoukkue ei ole selviytynyt kertaakaan MM-kilpailujen lopputurnaukseen. Afrikan-mestaruuskilpailujen lopputurnauksessa Uganda pelasi ensimmäisen kerran Etiopian kisoissa 1962. Joukkue hävisi välieräottelussa Egyptille 1–2 ja pronssiottelussa Tunisialle 0–3 sijoittuen neljänneksi. Vuosien 1968, 1974 ja 1976 kisoissa Uganda putosi jatkosta ensimmäisellä kierroksella. Ghanan kisoissa 1978 joukkue saavutti hopeaa. Voitettuaan alkulohkonsa se kukisti välieräottelussa Nigerian 2–1 ja hävisi loppuottelussa Ghanalle 0–2. Seuraavan kerran Uganda pelasi maanosan mestaruuskilpailujen lopputurnauksessa vuonna 2017, jolloin se jäi alkulohkoon. Vuoden 2019 lopputurnauksessa joukkue pääsi neljännesvälieriin.
Mestari 1973, 1976, 1977, 1989, 1990, 1992, 1996, 2000 (a-joukkue), 2003, 2008, 2009
Toinen 1974, 1982, 1994, 1995 (b-joukkue), 2000 (b-joukkue)
Kolmas 1975, 1983, 1984, 1987, 1991, 2007
Hellevi Härkönen

Saima Hellevi Härkönen (ent. Seiro, o.s. Härkönen s. 8. joulukuuta 1948 Suomussalmi) on suomalainen näyttelijä ja radiokuuluttaja. Hän opiskeli Teatterikoulussa vuosina 1968–1971. Hän on näytellyt elokuvissa, televisiosarjoissa ja teatterissa. Härkönen on ollut kiinnitettynä näyttelijänä Joensuun kaupunginteatteriin vuosina 1971–1973 sekä Kotkan kaupunginteatteriin 2001–2002. Lisäksi hän on vieraillut KOM-teatterissa, Espoon Kaupunginteatterissa ja Riihimäen Teatterissa.
Härkönen työskenteli kuuluttajana Yleisradiossa vuosina 1988–2012, viimeksi Yle Radio 1:ssä. Hän jäi Yleisradiosta eläkkeelle 2012, mutta kuulutti kesästä 2014 alkaen kanavalla ajoittain myöhemminkin.
Härkönen on kirjoittanut myös näytelmiä, muun muassa näytelmän "Lantapallo ja näkymätön nainen".
Bronson Pelletier

Bronson Pelletier (s. 31. joulukuuta 1986) on kanadalainen televisionäyttelijä. Hänen tunnetuin roolinsa on Jack Sinclair TV-sarjasta "Renegadepress.com". Hänellä on myös rooli TV-sarjassa "Dinosapien". Pelletierin ensimmäinen elokuvarooli on Jared-ihmissusi elokuvassa "Twilight – Uusikuu", joka perustuu Stephenie Meyerin luoman kirjasarjan romaaniin "Uusikuu". Hän jatkaa rooliaan Jared-ihmissutena vuoden 2010 jatko-osassa "Twilight – Epäilys", joka taas perustuu romaaniin "Epäilys".
Pelletier on ollut vuosina 2006 ja 2007 ehdolla Leo Awards -palkinnon saajaksi sekä vuonna 2007 Gemini Awards -palkinnon saajaksi.
Hän on Cree-intiaani.
Toržokin piiri

Toržokin piiri () on paikallinen itsehallintoalue Tverin alueen keskiosassa Venäjällä. Vuonna 1929 perustetun piirin pinta-ala on 3 128 neliökilometriä ja asukkaita on 23 100 henkeä (vuonna 2009).
Piirin hallinnollinen keskus on Toržokin kaupunki, joka ei kuuluu sen yhteyteen, vaan muodostaa erillisen kaupunkipiirikunnan. Toržokin piiriin kuuluu 22 maalaiskuntaa:
Piirin kautta kulkee Moskovan ja Pietarin välinen M 10 -valtatie sekä Rževin, Lihoslavlin ja Ostaškovin väliset rautatiet. Huomattavin joki on Tvertsa. Maatalous on keskittynyt maidon ja lihan tuotantoon sekä pellavan viljelyyn.
Olavi Maununpoika (Norjan kuningas)

Olavi Maununpoika ("Olav Magnusson", 1099 – 22. joulukuuta 1115) oli Norjan kuningas 1103–1115. Olavi oli kuningas Maunu Paljassäären ja Sigrid Saksedatterin poika. Hänestä tuli kuningas yhdessä vanhempien veljiensä Östenin ja Sigurdin kanssa heidän isänsä Maunu Paljassäären kuoltua vuonna 1103. Koska Olavi oli kuninkaaksi tullessaan vielä hyvin nuori, hallitsivat hänen vanhemmat veljensä myös hänen osuuttaan valtakunnasta. Olavin merkitys kuninkaana jäi vähäiseksi, sillä hän kuoli vain 15-vuotiaana, eikä häntä mainita Norjan virallisessa kuningasluettelossa.
Allison Iraheta

Allison Iraheta (s. 27. huhtikuuta 1992 Los Angeles, Kalifornia) on elsalvadorilais-yhdysvaltalainen laulaja ja kitaristi, joka sijoittui neljänneksi "American Idol" -laulukilpailun kahdeksannella tuotantokaudella vuonna 2009. Ennen "Idol"-kilpailua Iraheta voitti Telemundo-kanavan laulukilpailun "".
"American Idolin" jälkeen Iraheta teki levytyssopimuksen 19 Entertainmentin ja Jive Recordsin kanssa. Hänen debyyttialbuminsa "Just Like You" julkaistiin 1. joulukuuta 2009.
Iraheta syntyi Glendalessa, Kaliforniassa elsalvadorilaisille vanhemmille, jotka olivat muuttaneet Yhdysvaltoihin ennen tyttärensä syntymää. Allison on perheen kuopus, ja hänellä on kaksi vanhempaa sisarusta. Vuonna 2001 Iraheta alkoi ottaa laulutunteja Raphael Enriquezilta Los Angeles Music and Art Schoolissa.
Iraheta on ollut solisti yhtyeessä Halo Circus vuodesta 2013 lähtien. Yhtyeen debyytti albumi "Bunny" julkaistiin 23. kesäkuuta 2016. Maaliskuussa 2018 yhtye julkaisi uuden albumin "Robots and Wranglers."
Seinäjoen Urheilijat

Seinäjoen Urheilijat on vuonna 1931 perustettu pikaluisteluun keskittyvä urheiluseura.
Seuraa on edustanut muun muassa pikaluistelija Pekka Koskela.
Danmarks Radio

Danmarks Radio (lyh. DR, ) on Tanskan kansallinen yleisradioyhtiö. Yhtiö perustettiin huhtikuun alussa vuonna 1925 nimellä "Statsradiofonien". Vuonna 1959 nimeksi tuli "Danmarks Radio" ja vuonna 1996 alettiin käyttää pelkkää lyhennettä "DR".
DR on Tanskan vanhin ja suurin sähköisen median toimija. Danmarks Radio oli yksi niistä 23 yleisradioyhtiöstä, jotka perustivat EBU:n vuonna 1950. Vuonna 2021 DR ylläpiti kolmea televisiokanavaa, seitsemää radiokanavaa, sekä lukuisia internetpalveluja. Danmarks Radion orkestereihin ja kuoroihin lukeutuvat: Tanskan kansallinen sinfoniaorkesteri, DR Big Band, Tanskan kansallinen vokaaliyhtye, Tanskan kansallinen konserttikuoro, Tanskan kansallinen naiskuoro, Tanskan kansallinen lapsikuoro ja Tanskan kansalliskuoro.
Radio.
DR pitää yllä yhteensä seitsemää radiokanavaa, joista ensimmäinen perustettiin jo vuonna 1926. DR:n radiokanavia voi kuunnella myös nettiradiosta esimerkiksi kanavien verkkosivulta. Lisäksi radiokanaville ja podcasteille on oma mobiilisovellus (DR Lyd app). Radiokanavia ovat:
Televisio.
Yhtiöllä on kolme televisiokanavaa, joista ensimmäinen aloitettiin pilottiprojektina vuonna 1949. Lisäksi on nettilähetyksiä, kuten uutiskanava TVA (TV Avisen) sekä lapsille suunnatut kanavat DR Minisjang (1-3 vuotiaille), DR Ultra (7–12 -vuotiaille).
Jeremy Davies

Jeremy Davies (s. Jeremy Davies Boring 8. lokakuuta 1969 Saugus, Kalifornia, Yhdysvallat) on yhdysvaltalainen elokuva- ja televisionäyttelijä. Hän on näytellyt Timothy P. Uphamin roolissa elokuvassa "Pelastakaa sotamies Ryan" ja Daniel Faradayn roolissa televisiosarjassa "Lost".
Nuoruus.
Jeremy Davies Boring syntyi Sauguksessa Kaliforniassa ja asui lapsuutensa Traverse Cityssä Michiganissa. Hänen isänsä on lastenkirjailija Mel Boring (Davies on äidin tyttönimi). Hänellä on kolme sisarusta. Daviesillä on skotlantilaisia ja englantilaisia sukujuuria.
Daviesin vanhemmat erosivat kun hän oli lapsi. Jeremy jäi asumaan äitinsä kanssa Kansas Cityyn 1970-luvun puoliväliin asti. Kun hänen äitinsä kuoli lupukseen, hän muutti asumaan isänsä ja äitipuolensa luokse Santa Barbaraan Kaliforniaan. Perhe muutti vuonna 1986 takaisin Keskilänteen. Davies kävi lukion Rockfordissa Iowassa. Myöhemmin hän opiskeli draamaa American Academy of Dramatic Arts -koulussa Pasadenassa Kaliforniassa.
Ura.
Vuonna 1992 Davies näytteli kahdessa "Kesä 68" -sarjan jaksossa. Uransa alkupuolella hän esiintyi myös pienissä rooleissa muun muassa NBC TV:n elokuvassa "Tappaja univormussa" sekä sarjoissa "Melrose Place" ja "General Hospital" vuonna 1993. Davies sai roolin Subarun televisiomainoksessa, jossa hänen hahmonsa vertaa autoa punk rockiin. Lukuisat ohjaajat ja teollisuus voimat huomasivat mainoksen ja pian Davies huomasi hänelle lähetettävän useita elokuvakäsikirjoituksia. Hän alkoi rakentaa uraansa elokuvissa kuten "Twister".
Vuonna 1998 Davies sai roolin Steven Spielbergin toiseen maailmansotaan sijoittuvassa elokuvassa "Pelastakaa sotamies Ryan", jossa hän näytteli Timothy P. Uphamia, amerikkalaista kielitieteilijää. Jeremyn esitys sai hyvän vastaanoton ja toi hänelle lisää mainetta näyttelijänä.
Tämän jälkeen Davies esiintyi muun muassa elokuvissa "Secretary", "The Laramie Project" ja "The Million Dollar Hotel". Vuonna 2002 hän näytteli elokuvassa "Solaris" George Clooneyn kanssa. Hän sai rooleistaan Satellite Award -ehdokkuudet rooleistaan The Laramie Projectissa ja Solariksessa. Vuonna 2004 hän esitti Charles Mansonia ABC:n versiossa "Helter Skelteristä".
Davies esiintyi ABC:n hittisarjassa "Lost" sarjan neljännestä kaudesta lähtien. Jeremy esitti sarjassa fyysikko Daniel Faradayta. Hänen hahmostaan tuli yksi sarjan päähenkilöistä. Hän sai roolisuorituksestaan Saturn Award -ehdokkuuden vuonna 2010. "Lostin" päättymisen jälkeen Davies on näytellyt elokuvassa "It’s Kind of a Funny Story".
Zapadnaja Dvinan piiri

Zapadnaja Dvinan piiri () on paikallinen itsehallintoalue Tverin alueen lounaisosassa Venäjällä. Vuonna 1927 perustetun piirin pinta-ala on 2 816 neliökilometriä. Asukkaita on 16 600 henkeä (vuonna 2009).
Piirin hallinnollinen keskus on Zapadnaja Dvinan kaupunki. Lisäksi siihen kuuluu Staraja Toropan taajama sekä 5 maalaiskuntaa:
Vuosina 1927–1963 piirin nimenä oli "Oktjabrskin" eli "Lokakuun piiri". Nykyinen nimi perustuu piirikeskukseen, joka puolestaan on saanut nimensä seudulla alkunsa saavasta Väinäjoesta. 
Piirin kautta kulkee Moskovan ja Riian välinen rautatie sekä Moskovasta Latvian rajalle suuntautuva M9-valtatie. Piiri on maatalousaluetta, jossa nykyään pyritään kehittämään myös matkailua.
Matthew Macfadyen

David Matthew Macfadyen (s. 17. lokakuuta 1974 Great Yarmouth, Norfolk, Englanti) on englantilainen näyttelijä. Hän on ollut SAG-palkintoehdokkaana. Macfadyen tuli tunnetuksi roolistaan elokuvassa "Soturit" (1998). Hän on näytellyt muun muassa elokuvissa "Enigma" (2001), "In My Father's Den" (2004), "Ylpeys ja ennakkoluulo" (2005), "Arvoituksia arkussa" (2007), "Charlien salattu elämä" (2007), "Frost/Nixon" (2008) ja "Robin Hood" (2010).
Macfadyen on näytellyt myös esimerkiksi televisiosarjoissa "Pikku Dorrit", "Erikoisjoukkue", "Criminal Justice", "Ashes to Ashes", "" ja "Taivaan pilarit".
Yksityiselämä.
Macfadyen on ollut naimisissa näyttelijä Keeley Hawesin kanssa vuodesta 2004 lähtien. Heillä on kaksi lasta, vuonna 2004 syntynyt tytär ja vuonna 2006 syntynyt poika.
Žarkovski

Žarkovski () on kaupunkimainen taajama Tverin alueella Venäjällä. Se sijaitsee Väinäjoen sivujoen Mežan varrella 324 kilometriä Tveristä lounaaseen. Taajama on Žarkovskin piirin keskus. Siellä on Moskovan ja Riian väliseltä rautatieltä Zemtsyssä haarautuvan sivuradan pääteasema (jatkoyhteys Smolenskiin ei ole käytössä). Asukkaita on 4 500 henkeä (vuonna 2009).
Taajama on syntynyt 1920-luvulla Borkin ja Volnuškin kylien paikalle. Aluksi sen nimenä oli Žarki. Kaupunkimaisen taajaman statuksen se sai vuonna 1950. Nykyään Žarkovskissa on metsäteollisuutta ja meijeri.
Žarkovskin piiri

Žarkovskin piiri () on paikallinen itsehallintoalue Tverin alueen lounaisosassa Venäjällä. Vuonna 1945 ja uudelleen vuonna 1973 perustetun piirin pinta-ala on 1 625 neliökilometriä. Asukkaita on 6 400 henkeä (vuonna 2009).
Piirin hallinnollinen keskus on Žarkovskin taajama. Lisäksi siihen kuuluu 5 maalaiskuntaa:
Seudun halki virtaa Väinäjoki. Talous perustuu metsänhankintaan ja puunjalostukseen.
Naan

Naan on alun perin intialainen leipä. Intian lisäksi se on erityisen suosittua muissakin Keski- ja Etelä-Aasian maissa. Länsimaissa sitä tarjotaan etenkin intialaisissa ja nepalilaisissa ravintoloissa.
Naanleivän raaka-aineet ovat tyypillisesti maito, jogurtti, vehnäjauhot ja hiiva sekä mahdollisesti myös kananmuna. Leipä on koostumukseltaan hieman pitaleivän kaltainen mutta pehmeämpi ja ilmavampi. Taikinassa käytettävät maitotuotteet tekevät taikinan pehmeäksi. Aasiassa leipä valmistetaan usein tandooriuunissa. Oikeaoppisen naanleivän valmistaminen vaatiikin erittäin kuumaa lämpötilaa.
Naanleipä tarjoillaan tyypillisesti kuumana ja uunituoreena, ja sivellään "gheellä" eli kirkastetulla voilla. Naanleipä sopii erityisesti mausteisten ruokien kanssa nautittavaksi.
Rebecca Mader

Rebecca Leigh Mader (s. 24. huhtikuuta 1977 Cambridge) on englantilainen näyttelijä, joka on näytellyt useissa yhdysvaltalaisissa televisiosarjoissa. Hänet tunnetaan muun muassa Charlotte Lewisin roolista televisiosarjassa "Lost".
Mader näytteli Morgan Gordonin roolia sarjassa "All My Children" noin 12 jakson verran ja syksyllä 2006 hänestä tuli yksi Foxin sarjan "Justice" vakiohahmoista. Vuoden 2008 alusta Rebecca esitti Charlotte Lewisia ABC:n sarjassa "Lost".
Rebecca työskenteli vuoden mallina New Yorkissa esiintyen muun muassa L’Oréalin, Colgaten ja Wellan mainoksissa.
Noot Seear

Noot Seear (oik. Renata Seear, s. 5. lokakuuta 1983 Vancouver, Kanada) on kanadalainen malli ja näyttelijä.
Biografia.
Malliura.
Seear aloitti malliuransa kotikaupungissaan vuonna 1996. Vuonna 1997 hän muutti New Yorkiin tarkoituksenaan kehittää uraansa eteenpäin. Seearin ensiesiintyminen catwalkilla tapahtui syyskuussa 1998 New Yorkin muotiviikoilla, missä olivat mukana myös Calvin Klein, Daryl K ja Ralph Lauren.
Seear on näyttäytynyt mainontakompanioissa kuten Chanel, Giorgio Armani, Kenzo Takada, Pantene Pro-V, Ralph Lauren Polo Jeans, Kenneth Cole, Neiman Marcus, Alberta Ferretti, Rolex ja Yves Saint-Laurent. Vuonna 1998 Seear oli mallina Yves Saint-Laurentin mainoksessa ja hän esitti Mona Lisaa, työ pohjautuu kuuluisan taiteilijan Leonardo da Vincin maalaukseen.
Seear on ollut joidenkin lehtien etukannessa, kuten "Elle Germany", "Amica", "D" ja "Vogue Nippon" ja kuvia ovat ottaneet muun muassa Patrick Demarchelier, Mario Sorrenti sekä Paolo Roversi. Hän on myös kävellyt runway-näytöksissä monille suunnittelijoille kuten Balenciaga, Lanvin, Karl Lagerfeld, Alexander Wang, Proenza Schouler, Ralph Lauren, Diane von Furstenberg, Givenchy, Chanel ja Alexander McQueen.
Näyttelijän ura.
Seear näytteli Heidiä vuonna 2009 ilmestyneessä elokuvassa "Twilight – Uusikuu", joka on jatko-osa vuonna 2008 ilmestyneelle elokuvalle "Twilight – Houkutus". Kyseiset elokuvat perustuvat Stephenie Meyerin luoman Houkutus-kirjasarjan ensimmäiseen ja toiseen osaan; "Houkutus" ja "Uusikuu".
Jättilintusiipi

Jättilintusiipi ("Troides (Ornithoptera) alexandrae") on maailman suurin päiväperhoslaji. Se elää ainoastaan pienellä alueella Uuden-Guinean koillisrannikon sademetsissä. Laji on harvinainen ja IUCN luokittelee sen erittäin uhanalaiseksi. Lajin nimesi Walter Rothschild vuonna 1907 Englannin kuningatar Alexandran kunniaksi.
Jättilintusiiven siipien kärkiväli on jopa 31 cm ja eläimen vartalo voi olla 8 cm pitkä. Koiraat ovat naarasperhosia pienikokoisempia. Sukupuolet ovat ulkoisesti melko erinäköisiä. Naaras on yleisväritykseltään ruskea ja siinä on vaaleampia kuvioita. Koiraan siivet puolestaan ovat musta-vihreät ja niissä on metallinkiiltoa.
Toukat elävät "Pararistolochia"-suvun piippuruohokasveilla, joiden myrkyn ne keräävät elimistöönsä saalistajien karkottamiseksi. Aikuiset perhoset elävät metsän latvuskerroksessa.
Jättilintusiipi kuuluu CITES-sopimuksen ensimmäiseen liitteeseen, joten kaikki lajilla käytävä kauppa on kiellettyä.
Redkino

Redkino () on kaupunkimainen taajama Tverin alueen Konakovon piirissä Venäjällä. Se sijaitsee Moskovan ja Pietarin välisen pääradan varrella (Redkinon asema) 39 kilometriä Tveristä kaakkoon. Asukkaita on 11 400 henkeä (vuonna 2009).
Redkino sai kaupunkimaisen taajaman statuksen vuonna 1939. Siellä on mm. teräsbetonirakennetehdas ja koneenrakennusteollisuutta. Vuonna 2008 taajamassa aloitti toimintansa Ahlstromin lasihuopatehdas. Tehdas valmistaa lasihuopaa pääasiassa Venäjän rakennus- ja komposiittimateriaaliteollisuutta varten.
Herkuleskehrääjä

Herkuleskehrääjä ("Coscinocera hercules") on Australian Queenslandissa ja Uudessa Guineassa esiintyvä yöperhonen. Se lukeutuu maailman kookkaimpiin perhosiin.
Molempien sukupuolten siivet ovat ruskeankirjavat ja niissä kulkee vaalea raita. Siivissä on myös läpinäkyvät kolmiomaiset täplät. Herkuleskehrääjänaaraan siipien kärkiväli voi olla 25 cm ja naaraat ovat jonkin verran koiraita kookkaampia. Koiraalla takasiipien kannukset ovat kuitenkin huomattavasti pitemmät. Paritteluun valmis naaras päästää ilmaan feromoneja, joiden tuoksu houkuttelee koiraita paikalle. Aikuisella naaraalla ei ole syömiseen soveltuvia suuosia vaan sen elämän ainoa tehtävä on paritella ja munia, minkä jälkeen se kuolee.
Toukka kasvaa noin 10 cm pitkäksi ja on yleisväritykseltään aluksi hyvin vaalea, myöhemmin sinivihreä. Toukka elää luonnossa muutamilla ravintokasveilla, mutta kasvatettuna hyväksyy myös hyvinkin poikkeavia lajeja. Nahanluonnin jälkeen toukka yleensä syö vanhan nahkansa.
Telavin piirikunta

Telavin piirikunta () on piirikunta Kakhetin hallintoalueella Georgian itäosassa. Piirikunnassa on noin 38 721 asukasta (2014) ja sen pinta-ala on 1 095 neliökilometriä. Sen keskuspaikkakunta on Telavin kaupunki, joka on koko Kakhetin alueen pääkaupunki. Alazani-joki virtaa piirikunnan halki.
Telavin piirikunnassa on 24 kylää. Viininvalmistus on tärkeä elinkeino Telavin alueella: piirikunnan 42 tehtaasta 21:ssä valmistetaan viiniä.
Nähtävyyksiä.
Telavin piirikunnassa on runsaasti historiallisia nähtävyyksiä:
Lisäksi Alaverdin luostari sijaitsee Akhmetan piirikunnassa muutaman kymmenen kilometrin päässä Telavin kaupungista.
Fly or Die

Fly or Die on funk-/rock-yhtye N.E.R.D:in toinen studioalbumi, joka julkaistiin 23. maaliskuuta 2004.
Taustatietoa.
N.E.R.D. nauhoitti albumin vuonna 2003. Tätä albumi varten yhtye oli harjoitellut soittimien soittoa huolella, ja he pystyivät soittamaan myös keikoillaan. Chad Hugo kertoi MTV:lle: ”Olemme oppineet soittamaan soittimia hyvin. Itse soitan kitaraa ja Pharrell rumpuja. Viime kerralla, kun teimme -albumin rock-versiota emme osanneet soittaa kunnolla, joten pyysimme Spymob-yhtyeen apuun.”
Egypti kesäolympialaisissa 1936

Egypti osallistui Berliinin kesäolympialaisiin 1936 saavuttaen urheilulajeissa viisi mitalia, joista kaksi oli kultaisia, yksi hopeinen ja kaksi pronssisia. Kaikki Egyptin mitalit tulivat painonnostosta. Kisojen mitalitilastossa Egypti sijoittui 15. sijalle.
Egyptin joukkue koostui yhteensä 54 urheilijasta, jotka kaikki olivat miehiä.
Lehmäturpiaali

Lehmäturpiaali, aikaisemmalta nimeltään lehmälintu ("Molothrus ater") on pohjoisamerikkalainen pesäloinen, joka munii enimmäkseen pienten varpuslintujen pesiin. 
Lehmäturpiaali eli aiemmin biisonien seuralaisena, kun biisonit vielä olivat sen elinalueen yleisimpiä isoja nisäkkäitä. Kun lehmät myöhemmin korvasivat biisonit, on lintukin siirtynyt nautakarjan pariin.
Koko ja ulkonäkö.
Linnun pituus on 15–20 senttiä ja paino 40–50 grammaa. Koiras on kiiltävän musta ja sen pää, niska ja kaula ovat ruskeat. Naaras on joko harmahtava tai ruskea. Harmaa nokka on siemensyöjälinnun korkea tukeva kekonokka.
Esiintyminen.
Lehmäturpiaali elää Pohjois-Amerikassa Kaakkois-Alaskasta Kanadan eteläosien kautta lähes kaikkialle Yhdysvaltoihin ja Meksikon keskiosiin saakka. Sen elinympäristön laajuus on 11 miljoonaa neliökilometriä ja maailman populaation koko noin 56 miljoonaa yksilöä. Alueen pohjoisimmissa osissa se on muuttolintu, joka talvehtii Yhdysvalloissa ja Meksikossa.
Lehmäturpiaalin lisääntynyt kanta uhkaa joidenkin harvinaistuneiden varpuslintujen kantoja ja paikoin on jouduttu vähentämään turpiaalien määrää.
Elinympäristö.
Lehmäturpiaalin elinympäristöä ovat metsänreunat, pensaikot, laitumet, puutarhat, pellot ja niityt sekä preeriat. Metsien harventaminen ja avohakkuut ovat suuresti lisänneet lajille sopivia habitaatteja, sillä se ei viihdy sulkeutuneissa metsissä.
Lisääntyminen.
Lehmäturpiaali on pesäloinen, joka munii toisten lintujen pesiin. Se on erikoistunut maljamaisia tai kuppimaisia pesiä rakentaviin lajeihin, ja loisittuja lintulajeja on ainakin 144. Pienin isäntälaji on ollut 10 grammaa painava kiipijä ja suurin 150 gramman painoinen kiurulaji. Naaras lentelee ja etsii munintavaiheessa olevia pesiä ja munii lisääntymiskauden aikana lähes 40 munaa, tavallisesti vain yhden munan kuhunkin pesään. Lehmäturpiaalin munasta kuoriutuu poikanen jo 11 päivän haudonnan jälkeen, eli sen haudontaan kuluu tavallisesti pari-kolme päivää vähemmän aikaa kuin loisittavan linnun omien munien haudontaan. Turpiaalin poikanen kasvaa loisena pesän omien poikasten kanssa, eikä vieritä munia tai poikasia pesän laidan yli, kuten käki tekee. Se on kuitenkin aktiivisempi kerjäämään ja saa enemmän ruokaa kuin pesän omat poikaset. Ainakin täplärastaan poikastuotto on runsaan loisinnan vuoksi pienentynyt ja lajin kanta on taantunut viime aikoina.
Tutkimuksissa on havaittu lehmäturpiaalinaaraan tarkkailevan pesiä, joihin se on muninut. Jos se huomaa munansa poistetuksi, se saattaa rikkoa pesän munat, jolloin loisittavat linnut rakentavat uuden pesän ja munivat uusintapesyeen, johon turpiaali munii munansa 85 %:ssa tapauksia.
Ravinto.
Lehmäturpiaali on saanut suomenkielisen nimensä tavastaan seurata karja- ja hevoslaumoja ja niiden jaloista pakenevia hyönteisiä ja muita selkärangattomia, jotka ovat sen ravintoa siementen ohella.
Radtšenko

Radtšenko () on kaupunkimainen taajama Tverin alueen Konakovon piirissä Venäjällä. Se sijaitsee Ivankovon tekojärven rannalla 42 kilometriä Tveristä kaakkoon. Taajaman kautta kulkee Moskovan ja Pietarin välinen M 10 -valtatie. Asukkaita on 1 800 henkeä (vuonna 2009).
Asutuskeskus on syntynyt vuonna 1921 turvetuotannon kokeiluaseman (ven. "torfjanaja opytnaja stantsija") rakentamisen yhteydessä. Kaupunkimaisen taajaman statuksen se sai vuonna 1939. Taajaman nimenä käytettiin lyhennettä TOS vuoteen 1965 saakka, jolloin se nimettiin turvetuotannon kehittäjän Ivan Radtšenkon muistoksi. Nykyään siellä on turvetuotannon tutkimuslaitos, konepaja ja museo.
Uusminimalismi

Uusminimalismi, jälkiminimalismi tai postminimalismi syntyi 1980–luvun postmodernismin kertaustyylien kaudella samanaikaisesti uusekspressionismin ja Neo-Geo–suuntausten kanssa. 
Minimalistiselle taiteelle on yleensä tyypillistä värien niukka käyttö. Postminimalismi pyrkii ylittämään minimalistisen matemaattisuuden, karuuden ja ankaruuden. Veistokset ovat kompakteja ja olennaisuuteen pyrkiviä, mutta värit saattavat olla kirkkaita ja muodot jossain määrin rönsyileviä, joskin pidättyviä. Suuntaus on usein läheinen arte poveralle, installaatiolle, videotaiteelle ja käsitetaiteelle.
Postminimalismi on 1980-luvulta alkaen vaikuttanut myös Suomessa. Esimerkiksi Kari Cavenin teokset ovat jälkiminimalistisia. 
Postminimalisteiksi on mainittu muun muassa Mona Hatoum, Eva Hesse, Damien Hirst, Anish Kapoor, Wolfgang Laib, Charles Ray, Rachel Whiteread ja Hannah Wilke. Jälkiminimalistisista säveltäjistä voidaan mainita Philip Glass.
Seeing Sounds

Seeing Sounds on funk/rock yhtye N.E.R.D:in kolmas studioalbumi. Albumin tuotti Star Trak Entertainment and Interscope Records ja se julkaistiin 6. kesäkuuta 2008. Albumia myytiin ensimmäisellä viikolla 80,000 kappaletta, joten se sijoittui sijalle seitsemän Billboard 200 -listalla. Se sijoittui sijalle 20 Australian, Kanadan, Hollannin, Sveitsin ja Ison-Britannian listoilla. Albumin nimi "Seeing Sonuds" (suom. "Nähtävät äänet") viittaa synestesiaan.